钦定古今图书集成/方舆汇编/职方典/第1533卷 > 铜仁府峒蛮考
## 钦定古今图书集成/方舆汇编/职方典/第1533卷 > 铜仁府峒蛮考

明

宣宗宣德五年，治古、答意二长官胁贼为乱。按《明外史土司传》：宣德五年，乌罗知府严律己言：“所属治古、答意二长官石各野等聚众出没铜仁、平头、瓮桥诸处，诱胁蛮贼石鸡娘并筸子坪长官吴毕郎等共为乱，招抚不从，缘其地与镇溪、酉阳诸蛮接境，恐相煽为乱。请调官军土兵分据其地，绝其粮道，且捕且抚” ，事平之后宜

置卫所巡司以守之。事闻，命总兵萧授及镇巡诸司议。授筑二十四堡，环其地守之。兵力分，卒难捍御，四出劫掠，杀清浪卫镇抚叶受，势益猖獗。

七年，总兵萧授奏请分兵剿贼，从之。按《明外史土司传》：宣德七年，巡按御史言：生苗之地不过三百馀里，乞别遣良将督诸军殄灭。萧授言：“残苗吴不迩等，遁入筸子坪，结生苗龙不登等，攻劫湖广五寨及白崖诸寨，为患滋甚。宜令川湖贵州接境诸官军土兵，分路并力攻剿，庶除边患。” 从之。既降敕谕授，言：“暴师久，恐蹉跎为蛮羞，或抚或剿，朕观成功，不从中制。” 八年，萧授率兵攻贼，贼悉平，威服南荒。

按《明外史土司传》：“宣德八年，萧授言：‘臣受命统率诸军，进攻巢，破新郎等寨，前后生擒贼首吴不跳等二百一十二人，杀吴不尔、王老虎、龙安轴等五百九十馀级，皆枭以殉，馀党悉平。将所掠军民男妇九十八口，悉给所亲获贼妇女幼弱一千六百馀口，以给从征将士。械吴不跳等送京师。帝顾谓左右曰：‘蛮苗好乱，自取灭亡，然于朕心，不能无恻’’。” 授威服南荒，前后凡二十馀年。

英宗正统三年，革乌罗府，并革治古、答意二长官司。

按《明外史土司传》：“正统三年，革乌罗府，以所属治古答意二长官司作乱，残民无几，亦并革之，惟存乌罗、平头著可以隶铜仁、朗溪以隶思南。从巡按御史请也。”

代宗景泰七年，平头著可苦蛮贼侵害，乞立城固守。从之。

按：《明外史土司传》云云。

宪宗成化十一年，诸苗屡叛。总兵李震令设策捕之，寻平。

按《明外史土司传》：“十一年，总兵李震奏，乌罗苗人石全州妄称元末明氏子孙，僭称明王，纠众于埶银等处作乱，邻洞多应之。因调官军往剿，石全州已就擒矣。而诸苗攻劫未已，命镇巡官设策捕抚以闻，未几平。”

世宗嘉靖二十二年，平头苗作乱，命都御史万镗讨之。

按《明外史土司传》：“嘉靖二十二年，平头苗贼龙桑科作乱，流劫湖广桂阳间，甚猖獗。帝以诸苗再叛，责逼乱者，而起都御史万镗往讨之。嘉靖二十三年，龙子贤复叛。”

按《明外史土司传》：“万镗奏镇筸、铜平叛苗，以次殄灭。惟龙母叟虽降，然其罪大，宜置重典。命安置辽东。未几，龙子贤复叛。”

嘉靖三十六年，总兵石邦宪讨贼首恶，斩之，馀党平。

按《明外史土司传》：“先是二十六年，湖贵巡按奏官军讨贼不力，旨切责。至是总兵石邦宪剿之，擒首恶龙老罗等，馀党悉平。”